— Усё залежыць ад вашай мэты. Паляжаць на пляжы — гэта адно. Адкрыць для сябе краіну — іншае. У Беларусі ёсць і адно, і другое. Можна паехаць на Браславы, плаваць там і загараць, а можна пакарміць з рук дзікіх ваўкоў. Там вельмі шмат касцёлаў, іншых цікавых будынкаў, але мала хто ведае, што там ёсць мотаклуб ксяндзоў. Пяць чалавек разам ездзяць па родных мясцінах, вывучаюць гісторыю і проста любуюцца прыродай. Пагутарыўшы з імі, даведаешся столькі цікавага! Дарэчы, на 90 працэнтаў сцэнарый праграмы пішацца ў Мінску, але амаль заўсёды ён кардынальна мяняецца на месцы, калі мы пачынаем знаёміцца з цікавымі людзьмі. Але асабіста мне ў Беларусі больш за ўсё падабаецца Брэсцкі рэгіён. Там ёсць і гісторыя — Брэсцкая крэпасць, і прырода — Белавежская пушча, і замкавае кольца — Ружаны, Косава і г. д.